นักวิเคราะห์เติอนว่า พม่าจะต้องปฏิรูปเศรษฐกิจของประเทศให้รวดเร็วกว่าที่เป็นอยู่
นักวิเคราะห์เติอนว่า พม่าจะต้องปฏิรูปเศรษฐกิจของประเทศให้รวดเร็วกว่าที่เป็นอยู่ในขณะที่การปฏิรูปทางการเมืองเพิ่มความหวังให้ประชาชน
ในขณะที่พม่ากำลังได้รับความสนใจจากนานาชาติเพราะการปฏิรูปการเมืองของประเทศ ความพยายามจะส่งเสริมเศรษฐกิจของประเทศก้าวหน้าไปไม่ทันการเมือง นักวิเคราะห์เตือนว่า ความหวังที่เพิ่มขึ้นของประชาชนประกอบกับภาวะเงินเฟ้อที่กำลังเพิ่มไปด้วย เป็นเรื่องที่รัฐบาลพม่าจะต้องให้ความสนใจแก้ไขให้ได้ หลังจากที่คณะทหารปกครองประเทศมาเป็นเวลาหลายสิบปี เวลานี้ หนึ่งในสามของประชาชนชาวพม่า ซึ่งมีจำนวนราวๆหกสิบล้านคน มีรายได้อยู่ในระดับที่เรียกได้ว่า ยากจน และในขณะที่คนบางกลุ่มในคณะรัฐบาลพม่าชุดใหม่ มุ่งมั่นที่จะฟื้นฟูเศรษฐกิจของประเทศ นักวิเคราะห์ Sean Turnell ของมหาวิทยาลัย Macquarie ในนคร Sydney ประเทศออสเตรเลีย กล่าวว่า กลุ่มอนุรักษ์นิยมในคณะรัฐบาลกำลังต่อต้านการปรับลดกฎเกณฑ์ข้อบังคับในเรื่องนี้ นักวิเคราะห์ผู้นี้บอกว่า การปฏิรูปที่พื้นฐานที่จำเป็น อย่างเช่น การปรับอัตราการแลกเปลี่ยนเงินตราระหว่างประเทศ หลักนิติธรรม และกฎข้อบังคับในเรื่องสิทธิในทรัพย์สินนั้น ยังไม่ได้เริ่มต้นกันเลย และแม้ในปีที่แล้ว รัฐบาลจะเลิกการผูกขาดในเรื่องการนำเข้ารถยนต์และน้ำมันหุงหาอาหาร รวมทั้งลดถาษีส่งออก เลิกเก็บภาษีเงินได้จากชาวพม่าที่ทำมาหากินอยู่ในต่างประเทศ และอนุญาตให้ธนาคารบางแห่ง ซื้อขายเงินตราต่างประเทศได้ด้วยนั้น นักเศรษฐศาสตร์บอกว่า ยังมีงานต้องทำอีกมากกว่านี้ นาย Khun Maung Nyo นักเศรษฐศาสตร์ในย่างกุ้ง บอกว่า ในการปฏิรูปเศรษฐกิจนั้น จะต้องมีความรู้ ความเชี่ยวชาญ หรือการประเมินการกันมากกว่านี้ ส่วนนักเศรษฐศาสตร์คนอื่นๆเตือนว่า ภาวะเงินเฟ้ออาจเป็นอุปสรรคต่อการปฏิรูปเศรษฐกิจได้ด้วย แต่นักวิเคราะห์ Sean Turnell ให้ความเห็นว่า บรรยากาศการปฏิรูปในพม่าขณะนี้ ให้ผู้คนมีความหวัง และมองการณ์ในทางดีสำหรับอนาคต นักวิเคราะห์ผู้นี้บอกว่า เรื่องเงินเฟ้อเป็นปัญหาของพม่ามาตลอด และอยู่ในอัตราสูงกว่าประเทศเพื่อนบ้านในเอเชียตะวันออกเฉียงใต้แต่ในปีที่แล้ว ไม่เป็นปัญหามากนัก เพราะเงินจั๊ดมีค่าสูงขึ้น ชาวพม่าสามารถซื้อหาสิ่งของที่ต้องการได้ ไม่ว่าจะมาจากประเทศไทย จีน หรือที่อื่นๆ แต่นักเศรษฐศาสตร์ Khin Maung Nyo ย้ำว่า เมื่อทางการยกระดับความหวังของประชาชนแล้ว ก็จะต้องปรับการพัฒนาเศรษฐกิจให้ดีขึ้นให้ได้ มิฉะนั้น ก็จะสูญเสียความน่าเชื่อถือทางเศรษฐกิจ นักเศรษฐศาสตร์พม่าผู้นี้ให้ความเห็นไว้ด้วยว่า สหรัฐและสหภาพยุโรปควรยกเลิกมาตรการลงโทษพม่าทางเศรษฐกิจ อย่างไรก็ตาม แม้จะมีการต่อต้านการปฏิรูปภายในประเทศ คณะรัฐบาลพม่าชุดใหม่ก็กำลังขอความช่วยเหลือในการปรับปรุงเศรษฐกิจและพัฒนาประเทศจากกองทุนการเงินระหว่างประเทศ หรือ IMF และธนาคารโลกทั้งสองแห่งด้วย